b"\n_START_ARTICLE_\nScotophilus marovaza\n_START_SECTION_\nEtimologia\n_START_PARAGRAPH_\nEl terme espec\xc3\xadfic deriva de la localitat a la part nord-occidental de l'illa malgaixa on fou capturat el 2004 l'holotip, un mascle adult actualment conservat amb n\xc3\xbamero de cat\xc3\xa0leg FMNH 184050 al Museu Field d'Hist\xc3\xb2ria Natural de Chicago.\n_START_SECTION_\nDimensions\n_START_PARAGRAPH_\n\xc3\x89s un ratpenat de petites dimensions, amb una llargada total d'entre 100 i 113 mm, la llargada de l'avantbra\xc3\xa7 d'entre 41 i 45 mm, la llargada de la cua d'entre 38 i 45 mm, la llargada del peu d'entre 6 i 7,2 mm, la llargada de les orelles d'entre 13 i 15 mm i un pes de fins a 15,5 g.\n_START_SECTION_\nAspecte\n_START_PARAGRAPH_\nEl pelatge \xc3\xa9s curt. El cos \xc3\xa9s robust i el cap \xc3\xa9s gran. Les parts dorsals s\xc3\xb3n marr\xc3\xb3-rogenques, amb una franja dorsal m\xc3\xa9s clara, mentre que les parts ventrals s\xc3\xb3n grogues-marronoses clares. El musell \xc3\xa9s curt i ample, a causa de la pres\xc3\xa8ncia de dues masses glandulars als costats. El tragus \xc3\xa9s llarg, falciforme, amb l'extremitat fusiforme i un l\xc3\xb2bul a la base. Les membranes alars s\xc3\xb3n de color marr\xc3\xb3 fosc. La punta de la llarga cua s'est\xc3\xa9n lleugerament m\xc3\xa9s enll\xc3\xa0 de l'ample uropatagi. Emet una forta olor de mesc.\n_START_SECTION_\nEcolocalitzaci\xc3\xb3\n_START_PARAGRAPH_\nEmet ultrasons a baix cicle de treball en forma d'impulsos de freq\xc3\xbc\xc3\xa8ncia gaireb\xc3\xa9 constant amb una m\xc3\xa0xima energia d'aproximadament 45,9 kHz.\n_START_SECTION_\nComportament\n_START_PARAGRAPH_\nAlguns individus foren capturats sota el sostre d'una cabana fet amb fulles seques de palmeres de l'esp\xc3\xa8cie Bismarckia nobilis.\n_START_SECTION_\nAlimentaci\xc3\xb3\n_START_PARAGRAPH_\nS'alimenta d'insectes.\n_START_SECTION_\nReproducci\xc3\xb3\n_START_PARAGRAPH_\nUna femella capturada al mes de novembre es trobava en un evident estat d'alletament. Probablement les femelles entren en estre al principi de l'estaci\xc3\xb3 plujosa, entre novembre i febrer, mentre que els mascles estan sexualment actius gran part de l'any.\n_START_SECTION_\nDistribuci\xc3\xb3 i h\xc3\xa0bitat\n_START_PARAGRAPH_\nAquesta esp\xc3\xa8cie \xc3\xa9s difosa a la part occidental de Madagascar, des de la localitat de Marovaza, prop de Mahajanga, fins a Morondova al sud-oest._NEWLINE_Viu als boscos caducifolis secs secundaris i a les sabanes amb prevalen\xc3\xa7a de palmeres fins a 200 metres d'altitud.\n_START_SECTION_\nEstat de conservaci\xc3\xb3\n_START_PARAGRAPH_\nLa Llista Vermella de la UICN, tenint en compte el seu vast \xc3\xa0mbit de distribuci\xc3\xb3 a la part occidental de l'illa i la falta d'amenaces rellevants, classifica S. marovaza com a esp\xc3\xa8cie en risc m\xc3\xadnim (LC)."